
Talajtulajdonságok vizsgálata fásított, gyep és szántóföldi hasznosítású szikes talajok feltalajában

Dolgozatom témája a különböző hasznosítás alatt álló szikes talajok feltalajának vizsgálata, illetve ezek egymással történő összehasonlítása. Két mintavételi helyszín segítségével igyekszem bemutatni, hogy miként befolyásolja a szántóföldi, illetve az erdősítéssel történő hasznosítás a szikes talajok legfontosabb tulajdonságait.
Témaválasztásom indoka, hogy az Alföldünkön jelentős kiterjedésben előforduló problémának tekinthető a szikesedés és a szikesek gazdasági hasznosíthatósága.
Dolgozatom első részében röviden bemutatom a szikes talajok kialakulását, típusait, valamint hasznosításuk történeti áttekintését. Ezt követően a második részben a dolgozatom vizsgálati módszereire térek át. Elsőként a talajmintavételi helyszíneket mutatom be, majd a vizsgálat során alkalmazott terepi mintavételi és laboratóriumi módszereket. A laboratóriumi eredmények kiértékelésével választ keresek dolgozatom kérdéseire, nevezetesen, hogy miként alakul a szikes talajú szántóföldek, gyepterületek feltalajában lévő szerves széntartalom fásítást követően a felső talajrétegben.




